Arne Melchior (CD), 1998-01-29:
I forrige uge sagde jeg fra dette sted, at vi alle er flygtninge for Herren.
Nogle er kun flygtet tidligere end andre.
I dag vil jeg sige en mere fastslået sandhed, som ofte er blevet nævnt både i kirker og andre steder, nemlig at vi alle er syndere for Herren, men dog selvfølgelig i forskelligt omfang. Der er nogle, der tror, at det kun er, når døgnkiosker og pizzabarer undersøges, at der kommer diverse lovovertrædelser for dagen.
Det er jo aldeles ikke tilfældet.
Det gælder så at sige alle fag og brancher.
Vi har i nyere tid set undersøgelser hos supermarkeder, hos revisorer og altså hos vognmænd, som viser en for høj procent af overtrædelser, herunder alvorlige overtrædelser, og jeg har al respekt for ministerens intentioner om at stramme op, hvad vognmandserhvervet og udøverne inden for dette erhverv angår.
Jeg holder meget af ministeren og hans bestræbelser, men jeg holder sandelig også meget af vognmændene, når vi altså skal generalisere.
Det er et erhverv, som i mindst årtier har hævdet sig internationalt på en fremragende måde, således at danske vognmænd har kunnet køre broderparten af det gods, der skulle til eller fra Danmark, og dermed har de bidraget til at skaffe arbejdspladser, bevare arbejdspladser, skaffe indtægter, herunder valuta
, og som en tidligere ordfører sagde, så er langt de fleste af dem højt hæderlige.
Men så er de sikkert også - og det har vi også hørt eksempler på - selv interesseret i, at erhvervet holdes rent for grove og gentagne overtrædere.
Og man skal ikke komme og fortælle mig, at man alene skal have sanktioner over for chauffører, hvis der f.eks. er tale om for stramme kørselstider, der fører til for høj fart, hvis der er tale om overlast af væsentlig betydning eller lignende ting.
Så har virksomheden, altså vognmanden, ofte en finger med i spillet, og derfor er det i princippet ikke urimeligt at se disse ting i sammenhæng.
Også det med strengere straf for for høj fart for den slags køretøjer har en væsentlig baggrund, nemlig at vi jo ved, idet flere undersøgelser har vist det, at ulykker, hvor de store, tunge køretøjer er indblandet, både er mange og har værre følger for liv og lemmer foruden materiel hos andre kørende, end når personbiler og mindre tunge vogne er indblandet.
Derfor er indfaldsvinklen absolut tilstedelig.
CD vil gerne være med til at lægge et grundigt udvalgsarbejde bag, at vi i indeværende samling får fejlene rettet ud af den lov, får friseret og barberet den, så den er tjenlig og ikke er forfølgende eller urimelig for udøvere af vognmandserhvervet, men også så den sikrer andre vejfarende og for øvrigt den pågældende lastbilchauffør selv maksimalt, så langt vi nu kan komme.
Det tilsiger vi støtte til.
De mere sekundære punkter har jeg i en kort bemærkning tidligere lige nævnt noget om.
Jeg skal så her indskrænke mig til at fortælle, at Trafikudvalget allerede i formiddag, altså inden førstebehandlingen her, har besluttet, at vi ønsker en teknisk gennemgang med embedsmænd af dette lovforslag.
Den tekniske gennemgang er i mellemtiden blevet fastsat til at skulle finde sted i dag om 8 dage, altså torsdag den 5. februar 1998 om eftermiddagen, men dog betids nok til, at alle kan nå hjem og klæde om og blive bobbet, eller hvad de nu skal, inden dronningens aftenselskab samme dag. Jeg håber, der vil være stor tilslutning til denne tekniske gennemgang, således at vi kan give ministeren en hjælpende hånd til at få dette lovforslag lykkeligt igennem Tinget på en måde, som alle kan være tjent med.
Der foreligger jo mange høringssvar, som jeg ikke alle har haft lejlighed til at læse endnu, men det bliver der altså nogen tid til.